Obecné zastupiteľstvo obce Blažovce na základe § 6 zákona SNR č. 369/1990 Zb. o obecnom zriadení v znení neskorších predpisov, zákona č. 442/2002 Z. z. o verejných vodovodoch a verejných kanalizáciách a o zmene a doplnení zákona č. 276/2001 Z. z. o regulácii v sieťových odvetviach v znení neskorších predpisov

**vydáva**

pre územie obce Blažovce toto

Všeobecne záväzné nariadenie č. 1/2015 o spôsobe náhradného zásobovania vodou a náhradného odvádzania odpadových vôd a o zneškodňovaní obsahu žúmp podľa miestnych podmienok na území obce Blažovce.

##### § 1

##### Predmet úpravy

Toto všeobecne záväzné nariadenie (ďalej len „VZN“) upravuje:

1. dočasné obmedzenie alebo zákaz užívania pitnej vody na iné účely, ak je to nevyhnutné na zabezpečovanie zásobovania pitnou vodou v obci v čase jej nedostatku,
2. spôsob náhradného zásobovania vodou a
3. spôsob zneškodňovania obsahu žúmp podľa miestnych podmienok.

##### § 2

##### Dočasné obmedzenie alebo zákaz užívania pitnej vody

1. Dočasne obmedziť alebo zakázať užívanie pitnej vody z verejného vodovodu na iné účely ako je zásobovanie obyvateľov pitnou vodou môže vyhlásiť starosta obce, a to: miestnym rozhlasom a písomným oznámením na úradnej tabuli obce v dôsledku poklesu výdatnosti vodného zdroja, najmä vplyvom nepriaznivých klimatických podmienok a po vyhlásení mimoriadnej situácie. Vo vyhlásení sa uvedie čas, od kedy platí obmedzenie alebo zákaz užívania pitnej vody z verejného vodovodu na iné účely ako je zásobovanie obyvateľov pitnou vodou.
2. V čase obmedzenia užívania pitnej vody na iné účely ako je zásobovanie obyvateľov pitnou vodou je zakázané pitnú vodu z verejného vodovodu používať na polievanie záhrad, verejných priestranstiev, polievanie hrobových miest na cintoríne, umývanie áut, napúšťanie bazénov a záhradných jazierok, stavebné účely a upratovanie.
3. Dodávka pitnej vody bude v plnom rozsahu obnovená bez meškania po odpadnutí dôvodov obmedzenia alebo zákazu užívania pitnej vody z verejného vodovodu na iné účely ako je zásobovanie obyvateľov pitnou vodou. O obnovení dodávky pitnej vody obec informuje obyvateľov miestnym rozhlasom a písomným oznámením na úradnej tabuli obce.

##### § 3

##### Spôsob náhradného zásobovania pitnou vodou

1. Ak nemožno zabezpečiť dodávku pitnej vody verejným vodovodom, starosta obce zabezpečí dodávku pitnej vody náhradným zásobovaním pitnou vodou. Dodávka pitnej vody náhradným zásobovaním sa zabezpečuje rozvozom pitnej vody v cisternách do odberného miesta prostredníctvom Turčianskej vodárenskej spoločnosti a. s., Kuzmányho 25, Martin. Obec Blažovce nedisponuje vlastnou cisternou.
2. Odberné miesto a miesto pristavenia cisterny s pitnou vodou:
	* priestor pred Obecným úradom obce Blažovce.
3. Čas pristavenia cisterny s pitnou vodou na mieste uvedenom v ods. 2 oznámi obec a to miestnym rozhlasom a písomným oznámením na úradnej tabuli obce.
4. Pri dodávke pitnej vody náhradným zásobovaním sa zabezpečuje dodávka pitnej vody v zníženom množstve.

##### §4

##### Spôsob zneškodňovania obsahu žúmp (septikov)

1. Nakoľko obec Blažovce v súčasnosti nemá vybudovanú kanalizáciu, obyvatelia obce používajú na odvádzanie odpadových vôd žumpy. Vlastník žumpy je povinný vybudovať a prevádzkovať žumpu tak, aby nedochádzalo k únikom odpadových vôd zo žumpy do okolia a k ohrozovaniu alebo poškodzovaniu zdravia obyvateľov alebo životného prostredia. Žumpa musí vybudovaná v súlade s ustanoveniami zákona č. 50/1976 Zb. o územnom plánovaní a stavebnom poriadku (stavebný zákon) v znení neskorších predpisov. Stavba žumpy musí zodpovedať osobitným predpisom, a to Vyhláške Ministerstva životného prostredia Slovenskej republiky č. 532/2002 Z. z., ktorou sa ustanovujú podrobnosti o všeobecných technických požiadavkách na výstavbu a o všeobecných technických požiadavkách na stavby užívané osobami s obmedzenou schopnosťou pohybu a orientácie. Žumpa takisto musí vyhovovať požiadavkám **STN 75 6081.**
2. Vlastník žumpy musí zabezpečiť vyprázdňovanie žumpy v intervaloch primeraných kapacite žumpy na vlastné náklady prostredníctvom oprávnených právnických alebo fyzických osôb.
3. Obec Blažovce v súlade s právnymi normami dáva na vedomie, že najbližšou firmou, ktorá sa zaoberá zneškodňovaním obsahu žúmp a septikov je:

*Čistiareň odpadových vôd Turčianske Teplice – prevádzkovateľ Turčianska vodárenská spoločnosť a. s., Kuzmányho 25, Martin, číslo telefónu: 043/4210171, mobil: 0908 916 331, 0905 903 946*

1. Tým nie je dotknuté právo prevádzkovateľa objednať si zneškodnenie obsahu žumpy a septiku inými právnickými alebo fyzickými osobami, ktoré majú na to oprávnenie.
2. Prevádzkovateľ žumpy je povinný predložiť na požiadanie kontrolnému orgánu obce Blažovce doklad o spôsobe zneškodnenia odpadových vôd zo žumpy.

##### § 5

##### Práva a povinnosti odberateľov pitnej vody

Odberateľ pitnej vody – fyzická osoba, právnická osoba, podnikateľ:

1. Pri náhradnom zásobovaní pitnou vodou má právo na odber pitnej vody v stanovenom množstve.
2. Je povinný v čase dočasného obmedzenia alebo zákazu užívania pitnej vody z verejného vodovodu na iné účely ako je zásobovanie obyvateľov pitnou vodou, hospodárne nakladať s pitnou vodou.
3. Dodržiavať pokyny starostu obce po vyhlásení náhradného zásobovania obyvateľstva pitnou vodou.

##### §6

##### Sankcie

1. Porušenie povinností a zákazu ustanoveného týmto VZN fyzickou osobou je priestupkom podľa § 48 zákona č. 372/1990 Z. z. o priestupkoch v znení neskorších právnych predpisov, za ktorý môže obec uložiť pokarhanie alebo pokutu až do výšky 33,- €.
2. Porušenie povinností a zákazu ustanoveného týmto VZN právnickou osobou a fyzickou osobou – podnikateľom je iným správnym deliktom, za ktorý môže obec podľa § 13 ods. 9 písm. a) zákona č. 369/1990 Zb. o obecnom zriadení v znení neskorších predpisov uložiť pokutu do výšky 6 638,- €.

##### §7

##### Záverečné ustanovenia

1. VZN č. 1/2015 o spôsobe náhradného zásobovania vodou a o zneškodňovaní obsahu žúmp podľa miestnych podmienok na území obce Blažovce bolo schválené uznesením Obecného zastupiteľstva obce Blažovce č. 2/2015 zo dňa 11.3.2015.
2. Toto VZN obce Blažovce nadobúda účinnosť 15 dňom po jeho zverejnení na úradnej tabuli obce.

Ing. Dušan Lukáč

starosta obce

Vyvesené: dňa 11.03.2015 na úradnej tabuli obce

Zvesené: dňa ......... 2015.